**Najčastejšie otázky a odpovede k transformácii financovania materských škôl**

**od 1. 1. 2025**

V prípade, že máte nejaký problém súvisiaci s financovaním materských škôl (ďalej len „MŠ“) od 1.1.2025, prečítajte si prosím odpovede na nižšie uvedené otázky. Ak sa v nich nenachádza odpoveď na Váš problém, napíšte novú otázku na [veronika.mazanova@minedu.sk](mailto:veronika.mazanova@minedu.sk). Následne pridáme odpoveď na Vašu otázku do zoznamu otázok a odpovedí.

**Otázka č. 1: Kto je povinný vyplniť protokol o vstupných údajoch (o deťoch MŠ a o PZ MŠ) podľa stavu k 15. 9. 2024 najneskôr do 29. 11. 2024?**

**Odpoveď:** Tento protokol bude vypĺňať len MŠ spolu s jej zriaďovateľom, ktorá tak neurobila v septembrovom Eduzbere alebo MŠ, ktorá poskytla k 15. 9. 2024 nepravdivé, príp. neúplné údaje.

**Otázka č. 2: Sme MŠ v zriaďovateľskej pôsobnosti obce. Údaje o počte detí MŠ sme poskytli prostredníctvom Eduzberu podľa stavu k 15. 9. 2024. Máme povinnosť v súlade s prechodným ustanovením zákona č. 290/2024 Z . z., ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov (ďalej len „novela zákona o financovaní“) aktualizovať zber o počte detí MŠ znovu do 29. 11. 2024?**

**Odpoveď:** Ak ste v septembri poskytli údaje o počte detí MŠ podľa stavu k 15. 9. 2024 prostredníctvom Eduzberu, nemáte žiadnu povinnosť znovu vypĺňať protokol Eduzber o počte detí k 15. 9. 2024. Tento protokol vypĺňate iba vtedy, ak ste údaje prostredníctvom Eduzberu neposkytli.

**Otázka č. 3: Sme cirkevná MŠ. Zaujíma nás, od koho dostaneme finančné prostriedky (ďalej len „FP“) na osobné náklady a prevádzku MŠ v januári 2025?**

**Odpoveď:** FP na osobné a prevádzkové náklady MŠ budete dostávať od svojho zriaďovateľa, ktorému ich poskytne príslušný regionálny úrad školskej správy. Ide o „normatívne“ FP zo štátneho rozpočtu (ďalej len „ŠR“) z rozpočtovej kapitoly Ministerstva školstva, výskumu, vývoja a mládeže Slovenskej republiky.

**Otázka č. 4: V septembrovom Eduzbere sme poskytli aj údaje o pedagogických zamestnancoch (ďalej len „PZ“) MŠ. Zaujíma nás, na aký účel sú tieto údaje a či je potrebné aktualizovať tieto údaje do 29. 11. 2024, ak jedna pani učiteľka odišla v októbri do dôchodku a na jej miesto prišla nová pani učiteľka s vysokoškolským vzdelaním?**

**Odpoveď:** V Eduzbere ste uvádzali údaje o PZ podľa stavu k 15. 9. 2024 spolu s údajmi o ich zaradení do platovej triedy, rokoch praxe a výške príplatku za profesijný rozvoj. Tieto údaje slúžia na výpočet koeficientu kvalifikačnej štruktúry PZ. Tento koeficient ovplyvňuje výšku osobných nákladov (mzdový normatív) na jedno dieťa MŠ. Ak v októbri došlo k výmene pani učiteľky, nie je potrebné vytvárať nový protokol vstupných dát, pretože vstupné údaje na výpočet mzdového normatívu ste uviedli už v rámci Eduzberu stavu k 15. 9. 2024.

**Otázka č. 5: V októbri 2024 sme dostali FP zo ŠR – príspevok na deti MŠ v povinnom predprimárnom vzdelávaní (ďalej len „PPV“). Z novely zákona o financovaní sme sa dozvedeli, že tento príspevok už od 1. 1. 2025 MŠ nebudeme dostávať. Do akého obdobia sme povinní použiť FP, ktoré sme dostali na príspevok na PPV?**

**Odpoveď:** FP, ktoré ste dostali formou príspevku na deti v PPV a deti v hmotnej núdzi, ktoré sú mladšie ako 5 rokov, použijete v súlade s účelom tohto príspevku do konca kalendárneho roka 2024. Ak sa Vám ich nepodarí do konca roka vyčerpať, potom si môžete časť týchto FP, ktoré boli poskytnuté po 31.7.2024 (určených na prevádzkové náklady), preniesť do roka 2025 a musíte ich vyčerpať najneskôr do konca marca 2025.

**Otázka č. 6: Sme MŠ zriadená obcou, ktorá bude od 1. 1. 2025 dostávať od štátu normatívne FP na úhradu osobných a prevádzkových nákladov MŠ. Zaujíma nás, ktorých zamestnancov MŠ budeme môcť financovať zo mzdového normatívu?**

**Odpoveď:** Zo mzdového normatívu budú MŠ financovať osobné náklady (mzdy + odvody) PZ, odborných a nepedagogických zamestnancov (upratovačka, školníčka, ekonómka, kurič). Z týchto normatívnych FP nemôžete uhrádzať osobné náklady zamestnankýň školskej jedálne, ktoré pripravujú stravu pre deti MŠ. Tieto zamestnankyne (vedúca jedálne, kuchárky, pomocné kuchárky) budú financované z výnosu dane z príjmov fyzických osôb (ďalej len „DPFO“) prostredníctvom originálnych kompetencií obce.

**Otázka č. 7: Sme MŠ zriadená obcou. Zaujíma nás, aké FP (okrem normatívnych FP) budeme môcť dostávať zo ŠR?**

**Odpoveď:** MŠ bude dostávať okrem normatívnych FP aj nenormatívne FP. Ide o:

*a) príspevok na aktivity súvisiace s výchovno-vzdelávacím procesom (škola v prírode, lyžiarsky kurz, ..),*

*b) odchodné na základe žiadosti MŠ,*

*c) odstupné pre zamestnancov, ktorí dovŕšili 65 rokov v súlade so zákonom č. 138/2019,*

*d) príspevok na podporné opatrenia,*

*e) dopravné.*

**Otázka č. 8: Sme MŠ zriadená obcou. Zaujíma nás, kedy dostaneme prvé FP zo ŠR v januári 2025 a na aký účel budú určené?**

**Odpoveď:** Prvé normatívne FP zo ŠR dostanete vo forme zálohy do 10. januára kalendárneho roka najmenej vo výške očakávaného januárového rozpočtu bežných výdavkov. Z tejto zálohy na mesiac január 2025 bude MŠ uhrádzať náklady (osobné a prevádzkové), ktoré sa týkajú mesiaca január 2025. Tieto FP nie je možné použiť na úhradu platov za mesiace december 2024, ani na úhradu faktúr (napr. plyn, elektrina) za mesiace december 2024.

**Otázka č. 9: Sme MŠ zriadená obcou. Pravidelne v marci dostávame vyúčtovanie faktúry za plyn. Z akých FP bude potrebné zaplatiť vyúčtovaciu faktúru za plyn za rok 2024, ktorú dostaneme v marci 2025?**

**Odpoveď:** Vzhľadom na to, že táto vyúčtovacia faktúra sa týka roku 2024, kedy bola MŠ financovaná z DPFO, bude potrebné ju uhradiť z vlastných príjmov obce.

**Otázka č. 10: Sme MŠ zriadená obcou. Obec všeobecne záväzným nariadením určila výšku príspevku na čiastočnú úhradu výdavkov za MŠ. Zaujíma nás, či od 1. 1. 2025 budeme môcť vyberať tento príspevok aj za deti plniace PPV?**

**Odpoveď:** Nie, za deti plniace PPV prijaté v MŠ nebudete od rodičov tento príspevok vyberať. Na tieto deti nebudete poberať ani príspevok na deti plniace PVV, ale budete na ne dostávať zvýšený normatívny príspevok *(1 dieťa bude pri výpočte normatívu brané koeficientom 1,2),* ktorého použitie už nebude účelovo viazané. Tento zvýšený normatívny príspevok sa bude využívať na úhradu osobných a prevádzkových nákladov MŠ.

**Otázka č. 11: Budú MŠ dostávať naďalej príspevok na „predškolákov“?**

**Odpoveď:** Od 1.1.2025 nebudú MŠ dostávať príspevok na „predškolákov“. MŠ a ŠMŠ budú mať od 1. 1. 2025 v normatívnom príspevku napočítané zvýšené FP na deti v PPV . Zároveň

MŠ a ŠMŠ budú dostávať nový druh príspevku „*na súčasti výchovno-vzdelávacieho procesu MŠ“* na dieťa, ktoré je v PPV alebo ktoré je členom domácnosti, ktorej členovi sa poskytuje pomoc v hmotnej núdzi. Tento príspevok budú môcť MŠ použiť na financovanie aktivít vyplývajúcich z §28 zákona 245/2008 – výlety, exkurzie, lyžiarske kurzy, školy v prírode...

**Otázka č, 12: Kto, resp. z akých zdrojov, sa budú v MŠ financovať opravy a náklady súvisiace s údržbou priestorov MŠ?**

**Odpoveď: N**áklady súvisiace s údržbou priestorov MŠ a drobné opravy budú môcť MŠ hradiť z prevádzkového normatívu.

**Otázka č. 13: Sme zriaďovateľom viacerých MŠ bez právnej subjektivity. Ak by sme normatívne FP určené pre jednu MŠ nevyčerpali, bude možné ich použiť pre inú MŠ? Bude mať zriaďovateľ možnosť prerozdelenia normatívu určeného pre konkrétnu MŠ do nejakej výšky?**

**Odpoveď:** Zriaďovatelia, ktorí zriaďujú niekoľko MŠ, budú môcť časť mzdového normatívu a časť prevádzkového normatívu prerozdeľovať medzi tieto svoje MŠ. Percentuálny podiel ( *z časti normatívneho príspevku pre MŠ na kalendárny rok zodpovedajúci osobným nákladom a normatívneho príspevku, ktorý zodpovedá prevádzkovým nákladom) bude* zverejnený v decembri na webovom sídle ministerstva.

**Otázka č. 14:** **Ktorí zamestnanci MŠ budú financovaní z normatívneho príspevku na osobné náklady zamestnancov?**

**Odpoveď:** Z normatívneho príspevku na osobné náklady zamestnancov MŠ budú financovaní pedagogickí zamestnanci, odborní zamestnanci a nepedagogickí zamestnanci (školníčka, upratovačka, kurič, ekonóm,..). Z týchto FP nebudú financované pracovníčky školskej jedálne, ktorá pripravuje stravu deťom MŠ. Tieto pracovníčky budú naďalej financované v rámci originálnych školských kompetencií z DPFO.

**Otázka č. 15:** **Ako bude financované** **stravovanie detí cirkevných a súkromných MŠ. Predpokladáme, že na potencionálnych stravníkov ( deti MŠ aj neštátne) pôjdu peniaze z DPFO. Bude mesto povinné zaslať tieto FP cirkevnej a súkromnej MŠ zriadenej na jej území tak, ako to bolo doteraz? Bude sa musieť tiež uzatvárať zmluva ohľadom financovania, ako tomu bolo doteraz?**

**Odpoveď:** Na stravovanie detí MŠ, ako potenciálnych stravníkov, dostane obec FP z DPFO na základe údajov uvedených vo Výkaze škôl V40-01 k 15. 9. 2024. Obec bude tieto FP poskytovať zriaďovateľom zariadení školského stravovania v rámci svojich originálnych kompetencií tak, ako doteraz, v súlade s § 6 ods. 12 zákona č. 596/2003 Z. z. o štátnej správe v školstve a školskej samospráve v znení neskorších predpisov (ďalej len „zákon č. 596/2003 Z. z.“). Obec s neštátnymi zriaďovateľmi zariadení školského stravovania  (ZŠS)  uzavrie zmluvu o poskytnutí FP na mzdy a prevádzku podľa § 9aa zákona č. 596/2003 Z. z.

**Otázka č. 16: Je už známa hodnota jednotkového koeficientu na rok 2025, s ktorým môžeme počítať v rozpočte?**

**Odpoveď:** Predpokladaná hodnota jednotkového koeficientu na rok 2025 je 98,87 eur.

**Otázka č. 17: Bude môcť MŠ požiadať o dofinancovanie osobných a prevádzkových nákladov prostredníctvom dohodovacieho konania?**

**Odpoveď:** V čl. 2 v bode 2 Memoranda, ktoré uzavrelo ministerstvo so ZMOSom, je ustanovené, že: *„Strany memoranda sa dohodli, že ministerstvo bude na základe novely finančne zabezpečovať materské školy prostredníctvom normatívneho financovania,* ***pričom samosprávy dofinancujú svoje individuálne potreby nad rámec nastaveného normatívneho financovania****.“*

**Otázka č. 18: Vzniká povinnosť neštátnej MŠ zriadiť zariadenie školského stravovania?**

**Odpoveď:** Zákon neukladá povinnosť každej MŠ, bez ohľadu na zriaďovateľa, zriadiť aj zariadenie školského stravovania.

**Otázka č. 19: Niektorým deťom v MŠ sme v mesiaci november menili poldennú dochádzku na  celodennú dochádzku. Je potrebné urobiť nový protokol k Eduzberu?**

**Odpoveď:** MŠ budú v roku 2025 financované na základe údajov v Eduzbere k 15. 9. 2024. To, že ak v mesiaci november zmeníte niektorým deťom údaj z poldennej dochádzky na celodennú dochádzku, nebude to mať vplyv na financovanie MŠ v roku 2025.

**Otázka č. 20: Ak má MŠ elokované pracovisko, bude prevádzkový normatív zohľadnený na obe pracoviská?**

**Odpoveď:** Normatívny rozpočet nezohľadňuje skutočnosť, či sa MŠ nachádza v 1, alebo v 2 budovách. Normatívny rozpočet na prevádzku je ovplyvnený viacerými skutočnosťami, napr. závisí od počtu detí MŠ, od toho, či MŠ je s poldennou, alebo s celodennou starostlivosťou, od toho, v akom teplotnom pásme sa MŠ nachádza....

**Otázka č. 21: Môžeme mzdy zamestnancov MŠ za december 2024 vyplatiť v januári 2025 z FP zriaďovateľa?**

**Odpoveď:** Mzdové náklady MŠ za december 2024 je možné vyplatiť podľa pokynu zriaďovateľa buď  v decembri 2024 alebo  z depozitného účtu v januári 2025. Dôležité ale v oboch prípadoch je to, aby boli tieto náklady uhradené z  FP z DPFO.

**Otázka č. 22: V novele zákona o financovaní sa uvažuje s inštitútom garantovaného minima aj v normatívnom financovaní MŠ.  Je garantované minimum určené pre všetkých zriaďovateľov MŠ ?**

**Odpoveď:** Garantované minimum sa uplatňuje pre verejné MŠ, t. j. MŠ v zriaďovateľskej pôsobnosti obcí, VUC a RÚŠS  rovnako, ako je to v prípade základných a stredných škôl.

**Otázka č. 23: Garantované minimum na rok 2025 vychádza zo skutočne vynaložených nákladov na bežné výdavky obecnej MŠ v roku 2023 a z počtu detí tejto MŠ k 15. 9. 2022. Čo je potrebné urobiť, keď sme odvtedy navýšili počet detí v MŠ o 40 detí?**

**Odpoveď:** Nebudete robiť vôbec nič. V normatívnom rozpočte na rok 2025 budete mať napočítane FP na zvýšený počet detí podľa stavu k 15.9.2024. V prípade, že pri výpočte bude normatívny príspevok na 1 dieťa MŠ na rok 2025 nižší ako 95% z toho, čo ste dali na 1 dieťa MŠ v roku 2023, bude vám vypočítaný doplatok do GM.

**Otázka č. 24: Akým spôsobom budú MŠ dostávať FP na deti MŠ, ktoré sú deťmi odídencov  z Ukrajiny?**

**Odpoveď:**  Na takéto deti  dostane MŠ  finančné prostriedky prostredníctvom  príspevku na špecifiká v súlade s § 4af zákona o financovaní.

**Otázka č. 25:  Dozvedeli sme sa, že v zmysle Kolektívnej zmluvy vyššieho stupňa na rok 2025 bude všetkým zamestnancom verejnej správy vyplatená odmena v májovej výplate vo výške  800 eur? Ako budú zabezpečené na tento účel finančné prostriedky pre zamestnancov MŠ a ako pre zamestnancov školských jedální, ktoré pripravujú stravu deťom v MŠ?**

**Odpoveď:** Odmena v zmysle Kolektívnej zmluvy vyššieho stupňa na rok 2025 nie je v prípade MŠ zahrnutá v normatívnom rozpočte pre MŠ. Predpokladáme, že materským školám bude pred májom 2025 upravený normatívny rozpočet prostredníctvom Dohodovacieho konania tak, aby mohli svojim zamestnancom túto odmenu vyplatiť. Čo sa týka zamestnancov ŠJ, tí budú musieť na uvedený účel dostať finančné prostriedky z DPFO prostredníctvom svojich zriaďovateľov.

**Otázka č. 26: Sme obec, ktorá zriaďuje MŠ.  Môžeme v roku 2025 vyberať od zákonných zástupcov detí v MŠ  príspevok za pobyt dieťaťa v MŠ ? Môžeme tento príspevok vyberať za deti v  PPV?**

**Odpoveď:**  MŠ môže vyberať príspevok od zákonných zástupcov za pobyt dieťaťa v MŠ, ale len za deti, ktoré nie sú v povinnom pred primárnom vzdelávaní.

**Otázka č. 27: Na webe ministerstva je zverejnený predbežný rozpočet pre MŠ na rok 2025. Z akého dôvodu má naša MŠ na rok 2025 nižší normatívny rozpočet, ako MŠ v susednej obci, ktorá má rovnaký počet detí ako naša MŠ?**

**Odpoveď:** MŠ budú v roku 2025 financované zo ŠR, rovnako ako sú základné a stredné školy. MŠ budú financované na základe počtu detí MŠ a personálnej a ekonomickej náročnosti výchovno-vzdelávacieho procesu v súlade s novelou zákona č. 290/2024 Z. z., ktorým sa mení a dopĺňa zákon č. 597/2003 Z. z. a navrhovanou novelou nariadenia vlády Slovenskej republiky č. 630/2008 Z. z.. Legislatívny proces novely nariadenia ešte nebol ukončený, tzn. k dnešnému dňu nie je znenie navrhovanej novely nariadenia schválené a účinné. Upozorňujeme, že okrem celkového počtu detí výšku normatívneho rozpočtu ovplyvňujú aj ďalšie ukazovatele, ako napr.:

- počet detí v PPV,

- počet detí v PVV, ktoré sa vzdelávajú individuálne alebo plnia PPV osobitným spôsobom,

- typ dochádzky detí (poldenná, celodenná),

- počet detí so zdravotným znevýhodnením

- počet detí s nadaním,

- normatív na teplo podľa zaradenia MŠ do teplotného pásma,

- veľkostný príspevok, ak počet detí v MŠ je menší ako 25,

- zaradenie pedagogických zamestnancov MŠ do platových tried, pracovných tried s príslušným príplatkom za profesijný rozvoj a počtu rokov praxe,

- garantované minimum.

Pri určovaní garantovaného minima na rok 2025 podľa prechodného ustanovenia § 9r ods. 5 zákona o financovaní sa pre zriaďovateľov verejných materských škôl sa pri určení objemu FP na bežné výdavky vychádza zo skutočne vynaložených nákladov zriaďovateľa na bežné výdavky MŠ v roku 2023 a počtu detí MŠ podľa stavu k 15. septembru 2022.

**Otázka č. 28: Na aký bankový účet bude ministerstvo posielať FP pre MŠ  zo ŠR?**

**Odpoveď:** RUŠS budú posielať normatívne aj nenormatívne finančné prostriedky zriaďovateľom MŠ na rovnaký účet, ako posielali FP zo ŠR na príspevok na výchovu a vzdelávanie detí MŠ. Pokiaľ by zriaďovateľ chcel zmenu bankového účtu,  je potrebné, aby v tejto veci komunikoval s príslušným RÚŠS.

**Otázka č. 29: Sme ZŠ s MŠ. Máme 1 triedu  MŠ v budove ZŠ a od 1. 1. 2025 otvárame novú triedu MŠ v elokovanom pracovisku v novej budove. Do tejto novej triedy prijímame nové deti, ktoré neboli nahraté do Eduzberu k 15.9.2024.  Dostaneme od januára 2025 FP aj novoprijaté deti MŠ ? Kedy môžeme o FP na novootvorenú triedu MŠ požiadať?**

**Odpoveď:** V roku 2025 je MŠ financovaná zo ŠR na základe údajov o počte detí MŠ uvedených vo výkaze Eduzber podľa stavu k 15. 9. 2024. V prípade, že sa tento počet detí v MŠ po septembrovom zbere údajov zmení,  zriaďovateľ je povinný  dofinancovať novootvorenú triedu z vlastných zdrojov. V čl. 2 v bode 2 Memoranda, ktoré uzavrelo ministerstvo so ZMOSom, je ustanovené, že: *„Strany memoranda sa dohodli, že ministerstvo bude na základe novely finančne zabezpečovať materské školy prostredníctvom normatívneho financovania,* ***pričom samosprávy dofinancujú svoje individuálne potreby nad rámec nastaveného normatívneho financovania****.“*

Uvedomujeme si, že novootvorené triedy od 1.1.2025 sú osobitný prípad, ktorý asi bude potrebné posudzovať individuálne. Preto Vás žiadame, aby ste sa s uvedeným problémom obrátili na ministerstvo vo februári 2025.

**Otázka č. 30: V obci máme zriadenú cirkevnú MŠ, pri ktorej je zriadená aj školská jedáleň. Právnym základom pre poskytnutie FP tejto školskej jedálni bude zmluva uzatvorená podľa § 9aa zákona č. 596/2003 Z. z.?**

**Odpoveď:** Na stravovanie detí v MŠ bez rozdielu zriaďovateľa MŠ dostanú FP z DPFO obce aj pre zriaďovateľov neštátnych ZŠS zaradených v sieti, ktorí stravovanie poskytujú. Neštátnym zriaďovateľom budú FP poskytované v súlade so Zmluvou uzatvorenou podľa **§ 9aa zákona č. 596/2003 Z. z.**

**Otázka č. 31: V Eduzbere k 15.9.2024 sme v počte detí MŠ uviedli 17. detí. Od februára 2025 majú nastúpiť do MŠ ďalšie 4 deti, ktoré neboli vykázané v Eduzbere. Spolu budeme mať  21 detí. Znamená to, že v budúcom roku na nové 4 deti od februára nedostaneme zo ŠR normatívne FP?**

**Odpoveď:** V roku 2025 je MŠ financovaná zo ŠR na základe údajov o počte detí MŠ uvedených vo výkaze Eduzber podľa stavu k 15. 9. 2024. V prípade, že sa tento počet detí v MŠ po septembrovom zbere údajov zmení (*napr. prijatie nových detí od 1. 2. 2025),* výkaz Eduzber sa opätovne nevypĺňa, ani neupravuje. Podrobnejšie viď. odpoveď na otázku č. 29.

**Otázka č. 32: Stravu v MŠ zabezpečuje súkromný dodávateľ stravy. Je obec povinná financovať súkromných dodávateľov, ktorí dodávajú stravu pre deti MŠ?**

**Odpoveď:** Obec poskytuje FP z DPFO v oblasti stravovania detí MŠ iba zariadeniam školského stravovania, ktoré sú zaradené v sieti škôl a školských zariadení.

**Otázka č. 33:** **Bude možné v rámci jednej MŠ použiť časť prevádzkového normatívu na mzdy tak, ako je to pri základných školách?**

**Odpoveď:** V súlade s ustanovením § 2 ods. 4 zákona č. 597/2003 Z. z. materské školy použijú pridelené normatívne príspevky  na financovanie nákladov na mzdy a platy vrátane poistného na povinné verejné zdravotné poistenie, poistného na sociálne poistenie, príspevku na starobné dôchodkové sporenie, príspevku na doplnkové dôchodkové sporenie, prevádzky, modernizácie učebných pomôcok, špeciálnych učebných pomôcok a kompenzačných pomôcok a na riešenie havarijných situácií. Zároveň v súlade s § 4 ods. 9 a 10 v  nadväznosti na § 5a ods. 2 zákona zriaďovateľ MŠ je povinný dodržať pri rozpise normatívnych príspevkov pre MŠ ustanovené percentuálne podiely z časti normatívneho príspevku na osobné náklady a z časti normatívneho príspevku na prevádzkové náklady. Presun FP z prevádzkového normatívu na mzdy nie je v zákone zakázaný.

**Otázka č. 34:  Naša obec zriaďuje spojenú ZŠ s MŠ. Súčasťou tohto právneho subjektu je aj ŠJ, ktorá pripravuje stravu pre žiakov ZŠ aj pre deti MŠ. Ako bude od 1.1.2025 financovaná táto ŠJ. Podotýkame, že zo ŠJ sa strava vozí do MŠ.**

**Odpoveď:** Od januára 2025 bude Vaša obec dostávať FP z DPFO na základe počtu potenciálnych stravníkov- žiakov ZŠ a potenciálnych stravníkov – deti MŠ., ktorých ste vykázali podľa stavu k 15.9.2024 vo výkaze Škol (MŠVVaM SR) 40-01.

**Otázka č. 35: Bude obec neštátnej MŠ, ktorá nemá zriadené vlastné zariadenie školského stravovania, poskytovať FP z DPFO na stravovanie detí neštátnej MŠ?**

**Odpoveď:** Obec poskytne FP z DPFO na deti neštátnej MŠ, ktorá nemá zriadené vlastné zariadenie školského stravovania, tomu zriaďovateľovi zariadenia školského stravovania zriadeného na území obce, ktoré deťom tejto neštátnej MŠ poskytuje stravu a je zaradené v sieti škôl a školských zariadení. Obec poskytne FP z DPFO na stravovanie detí neštátnej MŠ podľa počtu potenciálnych stravníkov MŠ uvedených vo Výkaze škol V40-01 podľa stravu k 15. 9. 2024.

**Otázka č. 36: V súkromnej MŠ nie je zriadená školská jedáleň, ale výdajná školská jedáleň. Stravu berieme zo ŠJ v susednej obci. Dovoz stravy hradíme z vlastných prostriedkov. Dostaneme z DPFO finančné prostriedky na výdavky spojené s výdajom obedov? Budeme uzatvárať s obcou zmluvu o financovaní výdajnej školskej jedálne?**

**Odpoveď:**   Obec v roku 2025 poskytne FP z DPFO zriaďovateľovi súkromnej výdajnej školskej jedálne pri MŠ (*lebo aj výdajná školská jedáleň je zriadenie školského stravovania rovnako ako školská jedáleň)* na základe údajov o počte potenciálnych stravníkov súkromnej MŠ podľa stavu k 15. 9. 2024 uvedených vo Výkaze škol V40-01. Obec poskytne FP z DPFO zriaďovateľovi súkromnej výdajnej školskej jedálne na základe zmluvy podľa § 9aa zákona č. 596/2003 Z. z. Z týchto FP sa budú financovať režijné náklady na prípravu stravy pre deti MŠ tej školskej jedálni v susednej obci, ktorá stravu pripravuje.

**Otázka č. 37: Ako ovplyvní výšku normatívneho rozpočtu nepedagogický zamestnanec MŠ?**

**Odpoveď:** V rámci Eduzberu podľa stavu k 15. 9. 2024 sa zbierali údaje o počte detí MŠ a pedagogických zamestnancov MŠ. Na základe týchto údajov bol napočítaný predbežný normatívny rozpočet MŠ. Údaje o nepedagogických zamestnancoch sa nezbierajú. To znamená, že nijako neovplyvňujú normatívny rozpočet.

**Otázka č. 38: Bude možné v roku 2025 z normatívneho rozpočtu MŠ bez právnej subjektivity pokryť aj personálne výdavky na administratívu (účtovníctvo, rozpočtovníctvo, personalistika, spracovanie miezd), ktoré doposiaľ boli hradené v rámci administratívy mesta z DPFO a predstavujú rozsiahlu agendu spracovávanú na mestskom úrade?**

**Odpoveď:** Podľa § 2 ods. 4 zákona o financovaní *„Školy, materské školy, školské zariadenia, cirkevné zariadenia poradenstva a prevencie a súkromné zariadenia poradenstva a prevencie použijú finančné prostriedky pridelené zo štátneho rozpočtu podľa § 4, § 5 a 5a na financovanie nákladov na mzdy a platy vrátane poistného na povinné verejné zdravotné poistenie, poistného na sociálne poistenie, príspevku na starobné dôchodkové sporenie, príspevku na doplnkové dôchodkové sporenie, prevádzky, modernizácie učebných pomôcok, špeciálnych učebných pomôcok a kompenzačných pomôcok a na riešenie havarijných situácií.“* Z uvedeného vyplýva na čo je možné použiť normatívne finančné prostriedky. V oblasti osobných nákladov sú to mzdy a odvody zamestnancov MŠ. Ak ekonomickú agendu MŠ vykonáva zamestnankyňa obce, ktorá má v dodatku k pracovnej zmluve napísané, že napr. 10% pracovného času venuje práci na ekonomickej agende MŠ a 90% pracovného času venuje ekonomickej agende úradu, potom je možné 10% jej mzdy zrefundovať z normatívu na ON materskej školy. Ostatných 90% jej mzdy bude uhradených z FP určených na chod úradu. Upozorňujeme na potrebu Dodatku k pracovnej zmluve a tiež na citlivé určenie časti úväzku, ktorý vykonáva v prospech MŠ tak, aby nedochádzalo k veľkému odčerpávaniu normatívnych FP. Tiež upozorňujeme, že pri vypracovávaní štatistického zisťovania o zamestnancoch a mzdách Škol (MŠVVaM SR) 1-04 za materskú školu je potrebné aby bol vo výkaze v prepočítanom počte nepedagogických zamestnancov uvedený pracovný úväzok ekonómky obce, ktorá vykonáva práce pre MŠ vrátane vyplatených FP za príslušný štvrťrok.

**Otázka č. 39: Prečo majú MŠ dvoch rôznych zriaďovateľov pri rovnakom počte detí a tried rôzne výšky normatívnych finančných prostriedkov?**

**Odpoveď:** Pozri odpoveď na otázku č. 27.

**Otázka č. 40: Ako sa mení financovanie od 1. 1. 2025 u detí v PPV, ktoré majú individuálne vzdelávanie zo zdravotných dôvodov a u detí s individuálnym vzdelávaním na základe žiadosti zákonného zástupcu?**

**Odpoveď:** Normatív na dieťa v PPV, ktoré je individuálne vzdelávané, oslobodené od povinnosti dochádzať do školy z dôvodu, že jeho zdravotný stav mu neumožňuje účasť na vzdelávaní v škole alebo plní povinné predprimárne vzdelávanie osobitným spôsobom, je 10 % normatívu na dieťa MŠ s celodennou výchovou a vzdelávaním.

**Otázka č. 41: Musia mať zriaďovatelia a MŠ bez právnej subjektivity zriadené samostatné účty na normatívne FP pre MŠ?**

**Odpoveď:** Tak, ako je uvedené v odpovedi na otázku č. 28, RÚŠS budú posielať normatívne FP zriaďovateľom MŠ na rovnaký účet, ako posielali FP zo ŠR na príspevok na výchovu a vzdelávanie detí MŠ. Pokiaľ by zriaďovateľ chcel zmenu bankového účtu, je potrebné, aby v tejto veci komunikoval s RÚŠS.